George Floyd het Covid-19 gehad – verslagDie polisiebeamptes van links: Derek Chauvin, J. Alexander Kueng, Thomas Lane en Tou Thao. (Foto: Hennepin County Sheriff’s Office via AP) George Floyd het in ŉ toets wat ná sy dood gedoen is positief getoets vir die nuwe koronavirus. Só toon die nuwe lykskouingsverslag wat Donderdag deur Hennepin County bekend gemaak is. Dr. Andrew Baker, hoof- mediese ondersoeker, het verduidelik dat die tipe toets wat op Floyd gedurende die lykskouing uitgevoer is, ŉ positiewe resultaat kan toon “weke nadat die kliniese siekte begin en opgelos is”. Volgens Baker was Floyd waarskynlik asimptomaties. Dit beteken dat Floyd ten tyde van sy dood geen simptome van Covid-19 getoon het nie en dat die virus geen rol in sy dood gespeel het nie. Hy was waarskynlik ook nie aansteeklik ten tyde van sy dood nie. Maroela Media het vroeër berig die 46-jarige is dood nadat ŉ polisiebeampte verlede week langer as agt minute op sy nek in Minneapolis in die Amerikaanse deelstaat Minnesota gekniel het. Betogers Woensdag in Boston. (Foto: AP Photo/Charles Krupa) Die betrokke polisiebeampte, Derek Chauvin, word nou deur ŉ meer ernstige aanklag van moord in die gesig gestaar, terwyl die drie ander polisiebeamptes wat betrokke was by Floyd se inhegtenisneming ook aangekla word. Dié polisiebeamptes staan tereg op aanklagte dat hulle Floyd se moord aangehelp het. Al vier beamptes is kort ná die moord geskors. “Ek glo vas dat hierdie verwikkelinge in belang van geregtigheid is vir mnr. Floyd, sy gesin, ons gemeenskap en ons staat,” het Keith Ellison, prokureur-generaal van Minnesota, Woensdag gesê. Betogings oor Floyd se dood duur steeds voort in meer as 20 Amerikaanse stede. Betogers word Woensdagaand met traangas in New Orleans verjaag. (Foto: Sophia Germer/The Advocate via AP) Minstens 90 mense is Woensdagaand gedurende ŉ betoging in New York in hegtenis geneem. Dít nadat 280 mense Dinsdagaand in dié stad in hegtenis geneem is. Volgens Terrance Monahan, polisiehoof van die plaaslike polisie, het Woensdagaand se betoging baie meer vreedsaam as dié van Dinsdagaand plaasgevind met geen plundery wat aangemeld is nie. Betogers het wel die aandklokreël verontagsaam. Betogings in Washington het Woensdagaand soortgelyk voorgekom, hoewel chaos in New Orleans voortgeduur het. Traangas is in dié stad gebruik om betogers uitmekaar te jaag. ŉ Video wat wys hoe Floyd ná sy inhegtenisneming op die grond lê en na asem snak terwyl Chauvin op sy nek kniel, is verlede week wêreldwyd gedeel en het tot groot rassespanning in die VSA gelei. Bykomende bronne: CNN, BBC